钦定古今图书集成/明伦汇编/交谊典/第066卷 > 《再答张仆射书》柳冕
## 钦定古今图书集成/明伦汇编/交谊典/第066卷 > 《再答张仆射书》柳冕

辱还答，知朝廷之事，事无小大，难易一切。言之。言之
辄从，从乃中变，故君子言有进退之心，误矣。夫言之
不入，谏而怒之，国之患也；言之辄从，从而中变，是可
谏也，又何患乎？故下之说上，患其志不固，不患无时。
谋合于天，即天为之时；谋合于人，即人为之时。天且
不违，况于人乎？伊尹负鼎俎五说于汤，其道乃行，天
为之时也。商鞅以《彊国》，三说孝公，其功乃立，人为之
时也。譬如为山累土，过于九仞，然后功就，苟待天时，
功不成矣。愚公者，志欲移山，必能移山。故天地之心，
与人不远，人能感天，在于心耳。昔犬戎灭周，申甫复
之；无知乱齐，管仲霸之；晋室中绝，王导兴之；太平干
纪，姚、宋挫之。彼谋之如神，即用之如神。故贤人君子
匡救时运。有其才必有其志，有其言必有其事，事至
而退，君子不为。今一言未行，其志乃衰，是无志也。故
君子“白刃可蹈也，鼎镬可赴也，其志不可夺也。”今有
其位，有其时，一不动，再言之，再不动，三四言之，即天地可动，况于人乎？天地气合，即君臣气合，又何患乎？
《冕白》。